ກຸ່ມອາຊ່ຽນແລະຈີນ ຕົກລົງກັນ ກ່ຽວກັບຫຼັກຊີ້ນຳ ຈຳນວນນຶ່ງ
ບັນດາເຈົ້າໜ້າທີ່ ກຸ່ມອາຊ່ຽນແລະຈີນ ຕົກລົງກັນ ກ່ຽວກັບຫລັກຊີ້ນໍາ ທີ່ອາດກາຍເປັນກົດນຳໃຊ້ ໃນການແກ້ບັນຫາຂັດແຍ້ງ ໃນທະເລຈີນໃຕ້.
ບັນດາເຈົ້າໜ້າທີ່ຈາກເອເຊຍຕາເວັນອອກສຽງໃຕ້ແລະຈີນກ່າວວ່າ ເຂົາເຈົ້າບັນລຸຂໍ້ຕົກລົງກັນ ກ່ຽວກັບຫລັກຊີ້ນໍາຈໍານວນນຶ່ງ ຊຶ່ງອາດສາມາດກາຍເປັນກົດແຫ່ງຄວາມປະພຶດ ທີ່ຈະຕ້ອງ ປະຕິບັດຕາມໃນຂັ້ນຕໍ່ໄປ ເພື່ອແກ້ໄຂບັນຫາຂັດແຍ້ງກັນໃນເຂດທະເລຈີນໃຕ້ນັ້ນ ບັນດາເຈົ້າໜ້າທີ່ເຫລົ່ານີ້ກ່າວວ່າ ໄດ້ມີການບັນລຸຂໍ້ຕົກລົງກັນດັ່ງກ່າວໃນວັນພຸດມື້ນີ້ ແລະຈະ ຍື່ນສະເໜີຕໍ່ຄະນະລັດຖະມົນຕີການຕ່າງປະເທດຂອງອາຊ່ຽນແລະຈີນໃນວັນພະຫັດມື້ອື່ນໃຫ້ ການອະນຸມັດ ເວລານີ້ພວກລັດຖະມົນຕີເຫລົ່ານີ້ກໍາລັງເຕົ້າໂຮມກັນຢູ່ທີ່ເກາະຕາກອາກາດ ບາຫລີຂອງອິນໂດເນເຊຍເພື່ອເຂົ້າຮ່ວມໃນກອງປະຊຸມປະຈໍາປີຂອງກຸ່ມອາຊ່ຽນນັ້ນ ພວກເຈົ້າໜ້າທີ່ກ່າວວ່າ ຫລັກຊີ້ນໍາເຫລົ່ານີ້ຈະໃຫ້ການຊີ້ແຈງກ່ຽວກັບ ວ່າພວກປະເທດເຫລົ່າ ນີ້ຄວນຈະດໍາເນີນການແບບໃດເພື່ອປະຕິບັດຕາມຄໍາປະກາດແຫ່ງການປະພຶດທີ່ພວກປະເທດ ເຫລົ່ານີ້ໄດ້ລົງນາມກັນໃນປີ 2002 ນັ້ນ ທ່ານຟາມກວາງວິນ ນັກເຈລະຈາຂອງຫວຽດນາມ ເອີ້ນຂໍ້ຕົກລົງນີ້ວ່າ ເປັນການລິເລີ້ມທີ່ດີແລະມີຄວາມໝາຍໄປສູ່ເປົ້າໝາຍຂອງຂໍ້ຕົກລົງວ່າ ດ້ວຍກົດການປະພຶດໃນຂັ້ນຕໍ່ໄປທີ່ຈະສາມາດນໍາໃຊ້ເພື່ອແກ້ໄຂບັນຫາຂັດແຍ້ງກັນຕ່າງໆໃນ ທະເລຈີນໃຕ້ນັ້ນ ຄວາມເຄັ່ງຕຶງກ່ຽວກັບບັນຫາຂັດແຍ້ງໃນເຂດທະເລຈີນໃຕ້ໄດ້ເພີ່ມທະວີຂຶ້ນ ຂະນະທີ່ພວກປະ ເທດຕ່າງໆໃນຂົງເຂດເລີ່ມບຸກເບີກຫາບໍ່ນໍ້າມັນແລະແກັສທໍາມະຊາດໃນເຂດທະເລດັ່ງກ່າວ ຈີນ ໄຕ້ຫວັນແລະ 4 ປະເທດສະມາຊິກກຸ່ມອາຊ່ຽນອັນມີ ຫວຽດນາມ ຟີລິບປິນ ມາເລເຊຍ ແລະບຣູໄນ ຕ່າງຄົນຕ່າງອ້າງເອົາກໍາມະສິດທີ່ກວມກັນໃນເຂດນ່ານນໍ້າໃນທະເລຈີນໃຕ້ນີ້